In nomine sancte et individue Trinitatis, amen. Ego Petrus, comes Nivernensis. Notum facio universis tam presentibus quam futuris, quod ego cum hominibus meis de Autissiodoro, tam in civitate quam in suburbiis civitatis et in burgo Sancti-Gervasii morantibus, tale statum feci et conventionem, quod, pro tallia et corvatis et ceteris exactionibus quitandis, a ditiore ex ipsis non potero capere annuatim nisi tantum viginti solidos Autissiodorensis monete, que sit ad quatuor denarios, nec aliquid amplius ab aliquo eorum exigam. A minoribus vero et pauperibus ad respectum mandati mei juxta posse unius cujusque ab unoquoque exigetur. Concessi eciam quod forifactum sexaginta solidorum ad quinque solidos reducatur. Cetera forifacta omnia a quinque solidis et infra ad duodecim denarios reducta sunt. De gagiis duelli quod pacificabitur de unoquoque non nisi septem solidis et sex denarios tantum capiam. Certum est quod franchi homines suas habent in integrum excasuras et habebunt in perpetuum. Item de exercitu et chevaucheia dictum est quod prefatos homines extra comitatum Nivernensem non traham quin ipsa nocte in eundem comitatum possint reverti. Ad torneamentum predictos homines ducere non potero nisi ad Chableyam, Joviniacum et Rubrummontem. Si autem de exercitu vel chevaucheia ipsos submoneri fecero unusquisque ibit vel ipse mittet idoneum servientem. Si quis vero etatis sexaginta annorum aut infirmitate detentus, vel non audita submonitione mea remanserit et hoc jurare poterit, quitatus erit. Sin autem, legem suam emendabit et conductionem unius servientis usque ad sex denarios tantum, singulis diebus quibus alii moram fecerint, persolvet. Item dictum est quod sepedictos homines extra Autissiodorum pro placitatione non traham, nec eos nec res eorum capiam quandiu juri stare voluerint ad judicium curie mee juxta respectum proborum hominum. De equis et armaturis nulla eis violenta inferetur, nisi sponte mihi voluerint comodare. In villa Autissiodori credicionem habebo in victualibus usque ad quadraginta dies. Quod si credita mihi ad quadragesimum diem reddita non fuerint, homines de ascensiva ista nihil amplius credent mihi, donec creditum habuerint et infra annum de censiva credita reddentur. Si quis autem de hominibus memoratis pro debito meo vel uxoris mee alicubi captus fuerit, ipsum liberari faciam. Sin autem de censiva liberabitur. Si vero pro re alia aliquis eorum captus fuerit, de ipso liberando bona fide posse meum faciam. Bannum habebo Autissiodori per mensem augustum tantum, et de vino vinearum mearum et de vino sano, et bannum illud nec potero vendere, nec dare alicui. In vineis et bladis Autissiodori non erunt custodes nisi quos burgenses ponent. Et si forifactum affuerit, meum erit. Homo qui nunquam habuit uxorem, dum erit bachelarius hos viginti solidos non reddet. Certum est quod homo francus libere poterit abire a villa Autissiodori et redire cum voluerit. Quicunque voluerit vindemiare vineam suam, vindemiabit eam cum voluerit. De possessionibus quas predicti homines die qua data fuit carta tenebant, quocumque modo tenerent, amodo nullum eorum vexabo, sed omnes eos inde quitto et in pace dimittam. Si judæus a christiano usuras exegerit, tantum usuras duorum annorum per testes legitimos christiani et judei poterit exigere. Si quis forifactum aliquod fecerit, ipse solus emendabit nec aliquis alius pro eo emendabitur. Usuagium, quod homines de burgo Sancti-Gervasii in bosco de Bar habere solent, sicut ante habebunt. Certum est quod forefactum homicidii, rapti, latrocinii in voluntate mea est. Statutum est etiam et concessum quod Iterius de Tociaco, vicecomes Autissiodorensis, et viator Autissiodorensis, supradictis burgensibus omne jus suum quod habebat in omnibus forefactis meorum hominum qui sunt de hac censiva quittaverunt in perpetuum, hac siquidem conditione, quod jam dicti burgenses viginti libras predicte monete predictis Iterio et viario ad octavas Natalis Domini per solvent annuatim. Super hiis autem conventionibus observandis precepi et concessi jam dictis burgensibus quod se eas proposse suo bona fide observaturos jurarent, et ipsi de mandato et consensu meo juraverunt quod in hiis conventionibus observandis unus aliis erit adjutor. Quociens autem prepositi vel mei servientes Autissiodorenses mutabuntur, ipsos jurare faciam quod conventiones istas firmiter observabunt. Ascensiva autem ista singulis annis ad octabas Natalis Domini persolvetur. Has itaque conventiones Ego Petrus, comes Nivernensis, me firmiter observaturum propria manu juravi, et per idem sacramentum promisi et concessi quod filia mea Matildis, cum ad duodecimum annum pervenerit, et maritus ejus, priusquam eam ducat, has se firmiter conventiones observaturos jurabunt. Et inde litteras suas pendentes easdem conventiones confirmantes burgensibus Autissiodorensibus tradent. Rogavi preterea dominum meum Philippum illustrem regem Francorum quod, si ego vel successores mei ab his conventionibus resilire presumpserimus, ipse conventiones istas me et a snccessoribus meis in comitatu firmiter in perpetuum faciat observari. Requisivi etiam dominum regem Philippum quod, si ego aut successores mei de hiis conventionibus exirem, ut dominus rex assignet ad totum feodum absque fidem mentiri, donec emendatum esset, quod de eodem teneo, nec aliquem successorum meorum de illo investiret, donec prius juraverit se has conventiones in perpetuum observaturum et litteras suas patentes conventiones istas confirmantes jam dictis burgensibus tradiderit. Rogavi preterea dominum papam et dominum Senonensem et Autissiodorensem et Lingonensem et Eduensem et Nivernensem episcopos, quod, si successores mei vel ego ab hiis conventionibus resilire vel eas infringere presumpserint, ipsi in me aut in successores meos et in terram meam sententiam excommunicationis imponant, nec eam resolvant donec plenarie burgensibus fuerit emendatum quicquid injuriose contra has conventiones fuerit irrogatum. Presertim barones mei, videlicet Philippus dominus Giemi, Droco de Merloto, Gaufridus senescallus meus, Iterius de Tociaco, Autissiodorensis vicecomes, D. de Salleniaco, Girardus de Arsiaco, Letericus Balledardi, Petrus de Corçon et ceteri vavasores Autissiodorenses, de mandato meo juraverunt quod predictis burgensibus, in hiis conventionibus observandis, bona fide quoadjutores erunt, nec eas pro posse suo infringi patientur. Et si ego ab hiis conventionibus resilirent, barones mei me inde mitterent ad rationem ut eas facerent me tenere et si eas tenere non vellem, non essent mei auxiliari contra burgenses. Ego vero nullum de hominibus domini mei regis Philippi de dominio suo recipiam, nec ipse de dominio meo recipiet, neque aliquem per nummum recipere potui, neque ipse aliquem recipere potuit. Burgenses autem Autissiodorenses certantaverunt quod nullum de hominibus meis de dominio meo, neque liberum neque servilis conditionis, in hac communitate recipient. Pro hiis autem conventionibus faciendis observari per manum regis Francie burgensibus Autissiodorensibus burgenses Autissiodorenses dabunt singulis annis domino meo Philippo regi Francie et successoribus suis regibus Francie, in perpetuum, centum libras parisienses monete, domino regi aut mandato suo singulis annis reddendas Autissiodoro, in festo sancti Andree, neque dominus rex id extra manum suam mittet. Si autem dominus rex non requireret predictam pecuniam ad terminum, nullum dampnum propter hoc haberet dominus rex. Que omnia ut perpetuam et inconcussam sortiantur stabilitatem, sigilli mei munimine presentem paginam confirmo. Actum Senonis anno incarnacionis Domini millegintesimo centesimo nonagintesimo quarto, mense novembri.